Ghislaine Maxwell

Cyn-gymdeithaswraig o Loegr, gyda dinasyddiaeth Brydeinig, Ffrengig, ac Americanaidd, yw Ghislaine Noelle Marion Maxwell (/ɡiːˈlɛn/ ganed 25 Rhagfyr 1961) a gafwyd yn euog yn 2021 o fasnachu plant er mwyn eu camdrin yn rhywiol a throseddau eraill mewn cysylltiad â'i chyn-gariad a phartner proffesiynol, yr ariannwr a throseddwr rhyw Jeffrey Epstein, a fu farw yn 2019. Yn 2022, cafodd ei dedfrydu yn yr Unol Daleithiau i garchar am 20 mlynedd.

Ganed hi Ddydd Nadolig 1961 ym Maisons-Laffitte, cymuned yn département Yvelines, Ffrainc, yn ferch i'r dyn busnes Robert Maxwell, Iddew a aned yn Tsiecoslofacia ac a ymsefydlodd ym Mhrydain, a'i wraig Elisabeth, Ffrances o dras Hiwgenotaidd. Cafodd Ghislaine ei magu yn Rhydychen, yn y ffydd Anglicanaidd, ac yno astudiodd hanes modern ac ieithoedd yng Ngholeg Balliol. Yn ei hieuenctid, daeth yn aelod amlwg o gylchoedd cymdeithasol Llundain. Gweithiodd i'w thad hyd at ei farwolaeth ym 1991. Wedyn, symudodd i Efrog Newydd i gymdeithasu â chylchoedd uchaf y ddinas honno, ac yno magodd berthynas agos â Jeffrey Epstein. Ochr yn ochr ag Epstein, adeiladodd Maxwell rwydwaith cymdeithasol helaeth yn cynnwys aelodau amlwg yr elît. Mae dogfennau a ryddhawyd gan Adran Gyfiawnder yr Unol Daleithiau yn datgelu ei bod wedi cynnal cyfeillgarwch â Naomi Campbell, Andrew Mountbatten-Windsor, Bill Clinton, a Kerry Kennedy.

Yng Ngorffennaf 2020, arestiwyd Maxwell gan yr FBI a chafodd ei chyhuddo gan lywodraeth ffederal yr Unol Daleithiau o sawl trosedd yn ymwneud â denu pobl dan oed a'u masnachu er mwyn camfanteisio arnynt yn rhywiol yn gysylltiedig â'i pherthynas ag Epstein,Dukakis, Ali.  “Reporter's Notebook: Ghislaine Maxwell's arrest shocks rural New Hampshire town”, ABC News (25 June 2021). hynny yw, recriwtio merched ar ei gyfer. Gwrthodwyd mechnïaeth iddi oherwydd y risg y byddai'n ffoi, gyda'r barnwr yn mynegi pryder ynghylch ei chyllid "hollol aneglur", ei gallu i fyw'n gudd, a'r ffaith nad yw Ffrainc yn estraddodi ei dinasyddion. Yn Rhagfyr 2021 fe’i cafwyd yn euog o bump o'r chwe chyhuddiad yn ei herbyn, gan gynnwys un o fasnachu plentyn ar gyfer rhyw.

 Cyfeiriadau 

Categori:Genedigaethau 1961
Categori:Cymdeithaswyr o Loegr
Categori:Cymdeithaswyr o'r Unol Daleithiau
Categori:Cyn-Brotestaniaid
Categori:Cyn-fyfyrwyr Coleg Balliol, Rhydychen
Categori:Iddewon o Loegr
Categori:Iddewon o'r Unol Daleithiau
Categori:Pobl fusnes yr 20fed ganrif o Loegr
Categori:Pobl fusnes yr 20fed ganrif o'r Unol Daleithiau
Categori:Pobl fusnes yr 21ain ganrif o Loegr
Categori:Pobl fusnes yr 21ain ganrif o'r Unol Daleithiau
Categori:Pobl a aned yn Ffrainc
Categori:Pobl a gafwyd yn euog o droseddau
Categori:Troseddwyr yr 21ain ganrif o Loegr
Categori:Troseddwyr yr 21ain ganrif o'r Unol Daleithiau
Categori:Ymfudwyr o'r Deyrnas Unedig i'r Unol Daleithiau